b'\n_START_ARTICLE_\nOlli Borg\n_START_PARAGRAPH_\nOlli Borg (18. tammikuuta 1921 Helsinki \xe2\x80\x93 28. helmikuuta 1979 Helsinki) oli suomalainen sisustusarkkitehti._NEWLINE_Borg valmistui Taideteollisesta keskuskoulusta vuonna 1949. Vuosina 1950\xe2\x80\x931954 h\xc3\xa4n ty\xc3\xb6skenteli Viljo Revellin arkkitehtitoimistossa, mutta my\xc3\xb6hemmin h\xc3\xa4nell\xc3\xa4 oli oma suunnittelutoimistonsa vuosina 1957\xe2\x80\x931963 ja 1967\xe2\x80\x931979. Muotoilijoiden keskusj\xc3\xa4rjest\xc3\xb6n Ornamon puheenjohtajana h\xc3\xa4n oli vuosina 1957\xe2\x80\x931958._NEWLINE_Borg suunnitteli sisustuksen l\xc3\xa4hes kokonaan tai huomattavin osin moniin julkisiin rakennuksiin, esimerkiksi Meilahden kansakouluun (1949\xe2\x80\x931953), Helsingin kauppakorkeakoulun p\xc3\xa4\xc3\xa4rakennukseen (1950), Vatialan siunauskappeliin (1961), Lilla Teatern -teatteriin (1962) ja Taideteollisuusmuseon taloon (1977\xe2\x80\x931978). Borgin merkitt\xc3\xa4vimpiin t\xc3\xb6ihin luetaan my\xc3\xb6s Hotelli Palacena paremmin tunnetun teollisuuskeskuksen ja hotellin sisustuksen suunnittelu yhdess\xc3\xa4 Antti Nurmesniemen ja Olavi H\xc3\xa4nnisen kanssa vuosina 1949\xe2\x80\x931953._NEWLINE_Sisustussuunnittelun lis\xc3\xa4ksi Borg suunnitteli huonekaluja Askon huonekalutehtaille, joiden p\xc3\xa4\xc3\xa4suunnittelija h\xc3\xa4n oli vuosina 1964\xe2\x80\x931967. Vuosina 1956\xe2\x80\x931964 h\xc3\xa4n toimi my\xc3\xb6s yliopettajana Taideteollisessa oppilaitoksessa.'